KYK: Messi kry sy 1ste rooikaart in 'n Barca-trui | Netwerk24
18 Januarie 2021 11:27
Lionel Messi het die afgelope naweek die eerste rooikaart in sy Barcelona-loopbaan gekry in sy span se nederlaag in die Spaanse Superbeker-eindstryd teen Athletic Bilbao.
Lionel Messi verlaat die veld nadat hy 'n rooikaart gekry het. Foto: Getty Images
Goal.com berig Messi, in sy 753ste verskyning vir Barca, se swaaiende arm het in die laaste sekondes van bykomende tyd kontak gemaak met Asier Villalibre se nek en agterkop. Die voorval is deur die VAR (sokker se kykweerstelsel) opgetel.
Barca het danksy doele deur Antoine Griezmann twee keer in die kragmeting voorgeloop, maar Oscar de Marcos en Villalibre, in die laaste minuut, het teruggeslaan vir Athletic om sake gelykop te maak. Inaki Williams het die wendoel aangeteken.
Die wedstryd sou onthou word as 'n uitstekende skouspel en vir Athletic se tweede trofee sedert 1985, maar dit is ontsier deur die laat drama.
Die skeidsregter het die voorval in die 120ste minuut misgekyk, maar het dit later op die VAR-skerm bestudeer en Messi afgestuur.
Die 33-jarige Argentyn is voorheen nog net twee keer afgestuur. Albei rooikaarte was vir sy nasionale span, in sy buiging teen Hongarye in 2005 en in die Copa America-uitspeelstryd om die derde en vierde plek teen Chili in 2019.
Hy loop die risiko om vir vier kragmetings geskors te word, met Superbeker-skorsings wat vir alle Spaanse liga- en bekerwedstryde geld.
Athletic, wat in die halfeindstryd met 2-1 met Real Madrid afgereken het, het vir die eerste keer sedert 1960 vir Real en Barca in agtereenvolgende kragmetings geklop.
Dit was Barca se eerste nederlaag in tien wedstryde, terwyl Messi se goeie spelpeil van vier doele in twee kragmetings en ses in vyf beëindig is.